કાશી અને બનારસ તરીકે પણ ઓળખાતા વારાણસી શહેરમાં છેલ્લા એક માસથી ચૂંટણીનો માહોલ એટલો બધો ગરમ થઈ ગયો હતો કે તેનો પડઘો આજે પડવો સ્વાભાવિક જ હતો. ગત 24મી એપ્રિલના રોજ ભાજપના ઉમેદવાર નરેન્દ્ર મોદીએ વારાણસીમાં ભારે મેદની સાથે ઉમેદવારી પત્ર ભર્યુ હતું, તો આમ આદમી પાર્ટીના અરવિંદ કેજરીવાલ ગ્રાઉન્ડ લેવલ ઉપર સતત પ્રચાર કરી રહ્યા હતાં. અજય રાયના પ્રચારને છેલ્લે-છેલ્લે કોંગ્રેસ ઉપાધ્યક્ષ રાહુલ ગાંધીએ મોટો અને સફળ રોડ શો કરી જોમ પૂરૂ પાડ્યું.